62023TJ0480_RES
Asia T-480/23
Vladimir Gheorghe Plahotniuc
vastaan
Euroopan unionin neuvosto
Unionin yleisen tuomioistuimen tuomio (viides jaosto) 23.10.2024
Yhteinen ulko- ja turvallisuuspolitiikka – Moldovan tilannetta epävakauttavien toimien johdosta määrättävät rajoittavat toimenpiteet – Varojen jäädyttäminen – Jäsenvaltioiden alueelle pääsyn rajoittaminen – Luettelo henkilöistä, yhteisöistä ja elimistä, joihin sovelletaan varojen jäädyttämistä ja jotka ovat jäsenvaltioiden alueelle pääsyä koskevien rajoitusten kohteena – Kantajan nimen merkitseminen luetteloihin – Kolmannen valtion viranomaisten aloittamat rikostutkinnat ja rikosoikeudelliset menettelyt – Velvollisuus tarkastaa, että päätöksessä on kunnioitettu puolustautumisoikeuksia ja oikeutta tehokkaisiin oikeussuojakeinoihin – Perusteluvelvollisuus
Toimielinten säädökset, päätökset ja muut toimet – Perusteluvelvollisuuden laajuus – Moldovan tilanteen johdosta toteutetut rajoittavat toimenpiteet – Henkilöiden, jotka ovat vastuussa toimista, joilla heikennetään tai uhataan Moldovan suvereniteettia ja itsenäisyyttä, maahantulon ja kauttakulun kieltäminen ja varojen jäädyttäminen – Velvollisuus yksilöidä perusteluissa ne erityiset ja konkreettiset seikat, jotka oikeuttavat kyseisen toimenpiteen toteuttamisen – Päätös, joka on tehty asianomaiselle tutussa asiayhteydessä, minkä vuoksi hän pystyy ymmärtämään itseensä kohdistuvan toimenpiteen ulottuvuuden – Suppeiden perustelujen hyväksyttävyys
(SEUT 296 artikla; neuvoston päätös (YUTP) 2023/891, sellaisena kuin se on muutettuna päätöksellä (YUTP) 2023/1047; neuvoston asetukset 2023/888 ja 2023/1045)
(ks. 20–24 kohta)
Toimielinten säädökset, päätökset ja muut toimet – Perusteluvelvollisuuden laajuus – Viittaus yhteisen ulko- ja turvallisuuspolitiikan yhteydessä toteutetun rajoittavan toimenpiteen oikeudelliseen perustaan – Viittaamatta jättäminen ei ole olennainen virhe – Rajat – Nimenomainen viittaus, joka on välttämätön tuomioistuinvalvonnalle
(Neuvoston päätös (YUTP) 2023/891, sellaisena kuin se on muutettuna päätöksellä (YUTP) 2023/1047; neuvoston asetukset 2023/888 ja 2023/1045)
(ks. 26 ja 27 kohta)
Yhteinen ulko- ja turvallisuuspolitiikka – Moldovan tilanteen johdosta toteutetut rajoittavat toimenpiteet – Varojen jäädyttämispäätös – Päätöksen antaminen tai voimassa pitäminen valtion varojen väärinkäyttöä koskevan kolmannen valtion viranomaisen rikostutkintojen tai rikosoikeudellisten menettelyjen perusteella – Hyväksyttävyys – Edellytys – Kansallinen päätös, joka on tehty puolustautumisoikeuksia ja oikeutta tehokkaaseen oikeussuojaan kunnioittaen – Neuvoston tarkistamisvelvollisuus – Perusteluvelvollisuus – Laajuus – Päätöksen antaminen tai voimassa pitäminen sellaisten lehtiartikkelien ja viranomaisten lehdistötiedotteiden perusteella, joissa viitataan kyseisiin rikostutkintoihin ja rikosoikeudellisiin menettelyihin – Ei vaikuta velvollisuuden laajuuteen
(SEUT 296 artikla; neuvoston päätös (YUTP) 2023/891, sellaisena kuin se on muutettuna päätöksellä (YUTP) 2023/1047; neuvoston asetukset 2023/888 ja 2023/1045)
(ks. 40–49 kohta)
Yhteinen ulko- ja turvallisuuspolitiikka – Moldovan tilanteen johdosta toteutetut rajoittavat toimenpiteet – Varojen jäädyttämispäätös – Päätöksen antaminen tai voimassa pitäminen valtion varojen väärinkäyttöä koskevan kolmannen valtion viranomaisen rikosoikeudellisen menettelyn perusteella – Edellytykset –Kansallinen päätös, joka on tehty puolustautumisoikeuksia ja oikeutta tehokkaaseen oikeussuojaan kunnioittaen – Unionin toimivaltaisen viranomaisen velvollisuus osoittaa, mikäli asia riitautetaan, että kyseessä olevia henkilöitä tai yhteisöjä vastaan esitetyt perusteet ovat perusteltuja – Neuvoston velvollisuus tarkistaa, että kyseisiä oikeuksia on kunnioitettu – Laiminlyönti
(Neuvoston päätös (YUTP) 2023/891, sellaisena kuin se on muutettuna päätöksellä (YUTP) 2023/1047; neuvoston asetukset 2023/888 ja 2023/1045)
(ks. 50–52 kohta)
Tiivistelmä
Unionin yleinen tuomioistuin hyväksyy tuomiossaan kumoamiskanteen, jonka Vladimir Gheorghe Plahotniuc on nostanut toimista, joilla Euroopan unionin neuvosto merkitsi hänet vuonna 2023 (
1
) luetteloihin henkilöistä ja yhteisöistä, joihin kohdistetaan rajoittavia toimenpiteitä Moldovan tasavallan tilanteen vuoksi. Käsiteltävä asia tarjoaa unionin yleiselle tuomioistuimelle tilaisuuden täsmentää tuomioon Azarov v. neuvosto (
2
) perustuvaa oikeuskäytäntöään siltä osin kuin on kyse neuvoston velvollisuudesta tarkistaa silloin, kun sen toteuttamat rajoittavat toimenpiteet perustuvat kolmannen valtion päätökseen, että kyseinen päätös tehty puolustautumisoikeuksia ja tehokasta oikeussuojaa koskevaa oikeutta kunnioittaen.
Moldovan tasavallan vakauteen kohdistuviin uhkiin puuttumiseksi määrättiin ensimmäiset rajoittavat toimenpiteet huhtikuussa 2023. (
3
) Kantajan, joka on poliitikko ja liikemies ja Moldovan kansalainen, varat ja taloudelliset resurssit jäädytettiin sillä perusteella, että hän ”on julkisia varoja koskevien vakavien taloudellisten väärinkäytöstensä ja luvattoman pääoman viennin vuoksi vastuussa sellaisista toimista ja sellaisten politiikkojen täytäntöönpanosta, jotka heikentävät ja uhkaavat demokratiaa, oikeusvaltioperiaatetta, vakautta tai turvallisuutta Moldovan tasavallassa heikentämällä Moldovan tasavallan demokraattista poliittista prosessia ja vakavalla julkisten varojen väärinkäytöllä”.
Unionin yleisen tuomioistuimen tuomio
Unionin yleinen tuomioistuin toteaa aluksi, että kun neuvosto viittasi riidanalaisissa toimissa esittämissään luetteloihin merkitsemisen perusteissa ”julkisia varoja koskeviin vakaviin taloudellisin väärinkäytöksiin ja luvattomasti harjoitettuun luvattomaan pääoman vientiin”, se tukeutui eri kriteeriin kuin se, joka mainitaan asetuksen 2023/888 (
4
) 2 artiklan 3 kohdan a alakohdan iii alakohdassa ja päätöksen 2023/891 (
5
) 1 artiklan 1 kohdan a alakohdan iii alakohdassa. Tämä tulkinnanvarainen sanamuoto saattoi synnyttää perustellun epäilyn siitä, oliko neuvosto tosiasiallisesti ottanut kantajan osalta huomioon myös asetuksen 2023/888 2 artiklan 3 kohdan a alakohdan i alakohdassa asetetun Moldovan tasavallan demokraattisen poliittisen prosessin heikentämistä koskevan kriteerin. Unionin yleinen tuomioistuin toteaa, että vaikka tämän tulkinnanvaraisuuden perusteella ei voida todeta, että riidanalaisten toimien perustelut olisivat kokonaisuutena tarkastellen riittämättömät, se kuitenkin tarkoittaa, että on katsottava, että kantajan merkitseminen kyseessä oleviin luetteloihin perustuu ainoastaan julkisia varoja koskevia vakavia taloudellisia väärinkäytöksiä ja luvatonta pääoman vientiä koskevaan kriteeriin.
Tämän jälkeen unionin yleinen tuomioistuin tutkii kanneperusteen, jonka mukaan neuvosto on loukannut kantajalla SEU 6 artiklan, luettuna yhdessä SEU 2 ja SEU 3 artiklan ja Euroopan unionin perusoikeuskirjan 47 ja 48 artiklan kanssa, nojalla olevia oikeuksia, yksinomaan siltä osin kuin on kyse kantajan merkitsemisestä kyseessä oleviin luetteloihin julkisia varoja koskevia vakavia taloudellisia väärinkäytöksiä ja luvatonta pääoman vientiä koskevan kriteerin perusteella.
Käsiteltävässä asiassa unionin yleinen tuomioistuin toteaa, että riidanalaisten toimien perusteluista ilmenee, että kantajan merkitseminen kyseessä oleviin luetteloihin perustuu yksinomaan Moldovan viranomaisten päätöksiin käynnistää rikostutkintoja ja rikosoikeudellisia menettelyjä kantajaa vastaan.
Neuvosto ei tosin tukeudu suoraan toimivaltaisten Moldovan viranomaisten päätöksiin käynnistää rikostutkintoja tai rikosoikeudellisia menettelyjä, joissa oli kyse julkisten varojen väärinkäyttöä koskevista rikoksista, vaan lähinnä lehtiartikkeleihin ja Moldovan tasavallan syyttäjä- tai tutkintaviranomaisten lehdistötiedotteisiin, kolmansien maiden valtiollisten elinten virallisiin tiedotteisiin tai raportteihin, joissa kaikissa viitataan kyseisiin rikostutkintoihin ja rikosoikeudellisiin menettelyihin.
Unionin yleisen tuomioistuimen mukaan tämä ei kuitenkaan käsiteltävässä asiassa voi vapauttaa neuvostoa sille asetetusta velvollisuudesta tarkistaa silloin, kun se perustaa rajoittavien toimenpiteiden toteuttamisen tai pysyttämisen kolmannen valtion päätökseen, että kyseinen päätös tehty puolustautumisoikeuksia ja tehokasta oikeussuojaa koskevaa oikeutta kunnioittaen, eikä velvollisuudesta esittää rajoittavia toimenpiteitä määräävissä päätöksissä, että se on varmistunut siitä, että kolmannen valtion päätös, johon se perustaa kyseiset toimenpiteet, on tehty näitä oikeuksia kunnioittaen.
Tuomioon Azarov v. neuvosto perustuva oikeuskäytäntö päinvastoin sitoo neuvostoa sitäkin tiukemmin, koska todisteet, joihin neuvosto tukeutuu, ovat pelkkiä välillisiä todisteita niistä tutkintatoimista ja rikosoikeudellisista menettelyistä, joilla kantajan merkitseminen kyseessä oleviin luetteloihin on oikeutettu.
Näin ollen neuvosto voi riippumatta siitä, minkälaisiin todisteisiin alkuperäinen luetteloon merkitseminen perustuu, tukeutua suoraan tai välillisesti kolmansien valtioiden viranomaisten tekemiin rikostutkintojen tai rikosoikeudellisten menettelyjen käynnistämistä koskeviin päätöksiin vain, jos se noudattaa tarkistamis- ja perusteluvelvoitteita.
Mikä tahansa muu päätelmä johtaisi siihen, että neuvosto voisi kiertää unionin tuomioistuimen oikeuskäytännössä asetetut tiukat velvoitteet niin, ettei se tukeudu enää asiakirjoihin, jotka ovat peräisin niiltä kyseisten valtioiden viranomaisilta, jotka ovat toimivaltaisia käynnistämään rikostutkintoja tai rikosoikeudellisia menettelyjä valtion varojen väärinkäyttöä koskevista rikoksista, vaan yksinomaan asiakirjoihin, joissa pelkästään viitataan ensin mainittuihin asiakirjoihin.
Käsiteltävässä asiassa neuvosto ei esittänyt luetteloihin merkitsemisen perusteissa, että se oli varmistunut siitä, että niissä mainitut rikosoikeudelliset menettelyt oli käyty kantajan puolustautumisoikeuksia ja tehokasta oikeussuojaa koskevaa oikeutta kunnioittaen.
Näin ollen unionin yleinen tuomioistuin toteaa, että neuvosto laiminlöi perusteluvelvollisuutensa, ja kumoaa riidanalaiset toimet siltä osin kuin ne koskevat kantajaa.
(
1
)	Moldovan tasavallan tilannetta epävakauttavien toimien johdosta määrättävistä rajoittavista toimenpiteistä annetun päätöksen (YUTP) 2023/891 muuttamisesta 30.5.2023 tehty neuvoston päätös (YUTP) 2023/1047 (EUVL 2023, L 140 I, s. 9) ja Moldovan tasavallan tilannetta epävakauttavien toimien johdosta määrättävistä rajoittavista toimenpiteistä annetun asetuksen (EU) 2023/888 täytäntöönpanosta 30.5.2023 annettu neuvoston täytäntöönpanoasetus (EU) 2023/1045 (EUVL 2023, L 140 I, s. 1).
(
2
)	Tuomio 19.12.2018, Azarov v. neuvosto (C-530/17 P, EU:C:2018:1031).
(
3
)	Ks. päätöksen 2023/891 1 artiklan 1 kohta ja asetuksen 2023/888 2 artiklan 3 kohta.
(
4
)	Moldovan tasavallan tilannetta epävakauttavien toimien johdosta määrättävistä rajoittavista toimenpiteistä 28.4.2023 annettu neuvoston asetus (EU) 2023/888 (EUVL 2023, L 114, s. 1).
(
5
)	Moldovan tasavallan tilannetta epävakauttavien toimien johdosta määrättävistä rajoittavista toimenpiteistä 28.4.2023 tehty neuvoston päätös (YUTP) 2023/891 (EUVL 2023, L 114, s. 15).